সপ্তাহশেষে বৃহস্পতিবার অফিসের প্রায় সবাই বান্দরবান ছেড়ে যায়। বিকেলে বাসের টিকিট আগে থেকে করে রাখতে হয়। বিশেষ করে তিনটার পরে যে কয়টি বাস ছাড়তো এতে সাথে সাথে সিট পাওয়া যেতো না। পাওয়া গেলেও একবারে পিছনের দিকে। সন্ধ্যার পর কোন বাস ছাড়া হতো না। পরের সপ্তাহে বৃহস্পতিবার সকালে বিকাল পাঁচটার বাসে একটা টিকিট করে নিলাম। বাসটি ঠিক সময়ে বান্দারবান থেকে ছাড়লেও চট্রগ্রাম এসে পৌঁছাতে রাত নয়টা বেজে যায়। বহদ্দারহাট বাস স্টেশন থেকে আন্দরকিল্লার বাইন্ডারের দোকানে পৌঁছতে প্রায় দশটা বাজে। তখন সে দোকান প্রায় গুটিয়ে ফেলেছে। এ সময় আমাকে দেখে কিছুটা অবাক হয়। এমন কিছু বলতে চায় আমিতো দোকান বন্ধ করে ফেলেছি। আমি বললাম এখন বই নেবোনা, একটু দেখবো। সে আর দেরী না করে ভিতরে নিয়ে যায়। আমি কিছুক্ষণ নির্বাক হয়ে রইলাম। থরে থরে সাজানো অনেক বই। বইয়ের নামের সাথে আমার নামটি নাসের রহমান দেখা যাচ্ছে। উপর থেকে একটি বই হাতে নিতে মনটা বিস্ময়ে ভরে গেল। কোনমতে বই থেকে অন্য কোথাও দৃষ্টি ফেরাতে পারলাম না। বইটির মলাট কোনমতে উল্টাতে পারলাম না। এক দৃষ্টিতে তাকিয়ে রইলাম। চোখের পলক যেন পড়তে চায় না। শৈল্পিক কারুকার্যময় প্রচ্ছদ থেকে সত্যিই চোখ ফেরানো যায় না। নির্বাক দৃষ্টি মেলে দাঁড়িয়ে রইলাম। বাইন্ডার বললো বইটি বাসায় নিয়ে গিয়ে দেখেন। কথাটা শুনে যেন সম্বিৎ ফিরে এলো। ইচ্ছা হলো একটির পর একটি পাতা উল্টায়ে দেখি। কেমন করে শৈলীময় কারুকার্যপূর্ণ পাতাসব থরে থরে সাজানো আছে। এখন এসব দেখার সময় নেই। বইটি নিয়ে বেরিয়ে পড়লাম। তবে এমন চমৎকার দৃষ্টিনন্দন বই আগে কখনো দেখিনি। অপূর্ব সুন্দর এ বইটির নাম ‘বন ময়ূরের কান্না’।